Rijmbijbel/Deuteronomium
Numeri   Jozua

f37v
Hier gaet ute numerus
Ende comt in deutronomius
Die meest al es geset
Van gebode der ouder wet
6285
Des ∙xl∙ iaers min no mee
Datmen quam uter roder zee
Ten eersten daghe van sporkle sach
Moyses sinen starf dach
Hen wesen bi doe nam hi die liede
6290
Ende telde hem dat hem gesciede
Eeren die hem onde here dede
Doe si bi sire mogenthede
Og den coninc van basan
Versloegen den groten man
6295
Die van gyganten leefde allene
Want hine was niet also clene
Siin bedde en stont in ∙i∙ stat
Te liitekenen ende si hietent rabat
∙xl∙ cubitus lanc ende al yseriin
6300
Ende vier was die wide siin
Hi hiet hem dat si gode minden
Boven al dat si oyt kinden
Met alder sielen met alder sinnen
Met alder cracht soudsine minnen
6305
Van manna wondert u niet sere
Dat u broet geeft onse here
Biden brode verstaet niet allene
Levet die mensche mar gemene
Biden worden die telker stont
6310
Comen uut ons heren mont
Ghedinket dgoeds dat god te waren
U heeft gedaen in ∙xl∙ iaren
Want u cleder no u scoen
Siin niet gesleten in genen doen
6315
Ghi siit ontgaen menige diere
Dat veniin uut werpt met viere
Hout wel ons heren gebode
So suldi ontfaen siin van gode
Ghetidich coude getidich hitte
6320
Theilige lant verstaet wel ditte
Dat en heeft niet die maniere
Als in egypten dattie riviere
Nilus te sir tiit benet
Bedi hout wel ons heren wet
6325
Hi sal verdriven uten lande
Sonder enige noot uwe viande
Ende wie so afgode anebede
Eist wiif of man in porte in stede
Die en salmen niet laten leven
6330
Die orconden die si twe geven
Oft die drie die si gestade
Ende hebt oec niet tuwen rade
Tovereers no wikelaren
No die gene die omme varen
6335
Met nigromansien daer si staen
Die dode mede doen up staen
Om te weten wat sal gescien
God sal u noch verwecken dien
Van uwen broders ∙i∙ prophete
6340
Wi so niet doet dat hi hete
Hi sal vermalediit bliven
Dese prophete daer wi af scriven
Dats ihesus die siins niet en hort
Hi bliift in die ziele te stort
6345
Waert oec datmen ondervonde
Valschede van enigen orconde
Men soude hem gelden sine onwet
Liif over liif let over let
Wet oec wel dat hi verboet
6350
In wige den genen die was bloot
Omdat hi in de scaren
Ander volc mochte vervaren
Liicht wiif ende putiere
Vloecte hi in alre maniere
6355
Ende andre wort die im dochten
Dat sie vromen niene mochten
Ende als hiit al hevet bescreven
Heeft hi den boec up gegeven

f38r
Den leviten hiet hi mede
6360
Dat menne in die arke dede
Daer hi in lach menich iaer
Alse ghi horen sult hier naer
Doe seide moyses ic kenne u fel
Ende ic weet uwe meninge wel
6365
Ghi wildt gode in miin leven
Dicke laten ende begeven
Wat seldi doen alse ic ben doot
Daer maecte die here groot
Andite celi que loquar
6370
Daer ic wel of seggen dar
Dat tende was van sinen scriven
Onse here die hetene cliven
Upten hogen berch nebo
Hi soude hem togen also
6375
Dlant dat hi abrahame behiet
Moyses benediede dat diet
Ende ginc up nebo daer na
Up dupperste die hiet falga
God togede hem dat lant mettien
6380
Miracle wast dat hiit besien
Algader mochte het was so groot
Aldaer so bleef moyses doot
Ende god groevene in den dale
Int lant van moab weetmen wale
6385
Mar siin graf dats gene sage
Es onbekent tote desen dage
Alle den genen die ye waren
Moyses was oud te waren
∙C∙ iaer ende xx mede
6390
Nie en besoef hi demsterhede
In sine ogen ne en verloes
Noch noyt tant genen altoes
xxx dage weet men wel
Beweenden die van israel
6395
Want siin gelike wet vor waer
Ne quam nembermeer daer naer
Dus nemen ende moyses boeke
Sonder enige valsche doeke
Of van runeof van reden
6400
God danc ic hebse over leden

Nota's